CELEX: 32013D0316
Language: sk
Date: 2013-06-21 00:00:00
Title: 2013/316/EÚ: Rozhodnutie Rady z  21. júna 2013 , ktorým sa zrušuje rozhodnutie 2009/588/ES o existencii nadmerného deficitu v Litve

26.6.2013   
            
            
               SK
            
            
               Úradný vestník Európskej únie
            
            
               L 173/46
            
         ROZHODNUTIE RADY
   z 21. júna 2013,
   ktorým sa zrušuje rozhodnutie 2009/588/ES o existencii nadmerného deficitu v Litve
   (2013/316/EÚ)
   RADA EURÓPSKEJ ÚNIE,
   so zreteľom na Zmluvu o fungovaní Európskej únie, a najmä na jej článok 126 ods. 12,
   so zreteľom na odporúčanie Európskej komisie,
   keďže:
   
               (1)
            
            
               Rada 7. júla 2009 na základe odporúčania Komisie v súlade s článkom 104 ods. 6 Zmluvy o založení Európskeho spoločenstva (Zmluvy o ES) rozhodla v rozhodnutí 2009/588/ES (1), že v Litve existuje nadmerný deficit. Rada poukázala na to, že deficit verejných financií dosiahol v roku 2008 úroveň 3,2 % HDP, čo je nad referenčnou hodnotou 3 % HDP stanovenou v zmluve, a podľa prognózy útvarov Komisie z jari 2009 by sa mal prehĺbiť na 5,4 % HDP v roku 2009 a na 8 % HDP v roku 2010. Hrubý verejný dlh bol na úrovni 15,6 % HDP, t. j. výrazne pod referenčnou hodnotou 60 % HDP stanovenou v zmluve
            
         
               (2)
            
            
               Na základe odporúčania Komisie Rada vydala 7. júla 2009 v súlade s článkom 104 ods. 7 Zmluvy o ES a článkom 3 ods. 4 nariadenia Rady (ES) č. 1467/97 zo 7. júla 1997 o urýchľovaní a objasňovaní vykonania postupu pri nadmernom schodku (2) odporúčanie Litve, aby odstránila nadmerný deficit do roku 2011 (ďalej len „odporúčanie Rady zo 7. júla 2009“). Odporúčanie Rady zo 7. júla 2009 bolo zverejnené.
            
         
               (3)
            
            
               Rada 9. februára 2010 v súlade s článkom 126 ods. 7 Zmluvy o fungovaní Európskej únie (ZFEÚ) a článkom 3 ods. 4 nariadenia (ES) č. 1467/97 na základe odporúčania Komisie a uznávajúc, že litovské orgány prijali účinné opatrenia v súlade s odporúčaním Rady zo 7. júla 2009 a že v Litve došlo k neočakávaným nepriaznivým hospodárskym udalostiam s nepriaznivým vplyvom na verejné financie, vydala revidované odporúčanie Litve, aby odstránila nadmerný deficit do roku 2012. Toto revidované odporúčanie bolo zverejnené.
            
         
               (4)
            
            
               V súlade s článkom 4 Protokolu o postupe pri nadmernom deficite, ktorý tvorí prílohu k zmluvám, Komisia poskytuje údaje na účely uplatňovania tohto postupu. Ako súčasť uplatňovania uvedeného protokolu majú členské štáty oznamovať údaje o deficite verejných financií a verejnom dlhu, ako aj o iných súvisiacich ukazovateľoch dvakrát ročne, a to pred 1. aprílom a pred 1. októbrom, v súlade s článkom 3 nariadenia Rady (ES) č. 479/2009 z 25. mája 2009 o uplatňovaní Protokolu o postupe pri nadmernom schodku, ktorý tvorí prílohu Zmluvy o založení Európskeho spoločenstva (3).
            
         
               (5)
            
            
               Pri posudzovaní toho, či by sa rozhodnutie o existencii nadmerného deficitu malo zrušiť, Rada musí prijať rozhodnutie na základe oznámených údajov. Okrem toho by sa rozhodnutie o existencii nadmerného deficitu malo zrušiť len vtedy, keď prognózy útvarov Komisie odhadujú, že deficit nepresiahne hranicu 3 % HDP v časovom horizonte prognózy (4).
            
         
               (6)
            
            
               Na základe údajov, ktoré poskytla Komisia (Eurostat) v súlade s článkom 14 nariadenia (ES) č. 479/2009 v nadväznosti na oznámenia Litvy pred 1. aprílom 2013, a na základe prognózy útvarov Komisie z jari 2013 možno prijať tieto odôvodnené závery:
               
                           —
                        
                        
                           Deficit verejných financií, ktorý v roku 2009 dosiahol v Litve vrcholnú hodnotu 9,4 % HDP, sa znížil na 7,2 % v roku 2010, následne na 5,5 % HDP v roku 2011 a 3,2 % HDP v roku 2012. Toto zlepšenie sa dosiahlo vďaka konsolidačným opatreniam na strane výdavkov, a to najmä vďaka neustálemu obmedzovaniu rastu výdavkov v súlade s litovským zákonom o fiškálnej disciplíne a priaznivým cyklickým podmienkam.
                        
                     
                           —
                        
                        
                           Keďže deficit na úrovni 3,2 % HDP možno považovať za blízky referenčnej hodnote a pomer HDP k dlhu sa v Litve trvalo nachádza pod referenčnou hodnotou 60 % HDP, na Litvu sa vzťahuje uplatňovanie ustanovení Paktu stability a rastu obsiahnutých v nariadení (ES) č. 1467/97, pokiaľ ide o systémové dôchodkové reformy. Pri hodnotení korekcie nadmerného deficitu by sa tak mali zohľadniť čisté priame náklady na dôchodkovú reformu. Keďže čisté náklady na systémovú dôchodkovú reformu v Litve predstavovali 0,2 % HDP v roku 2012, ako to potvrdila Komisia (Eurostat), tieto náklady vysvetľujú skutočnosť, že deficit v roku 2012 presiahol referenčnú hodnotu 3 % HDP stanovenú v zmluve.
                        
                     
                           —
                        
                        
                           V konvergenčnom programe Litvy na roky 2012 – 2016 sa predpokladá ďalšie klesanie deficitu verejných financií na úroveň 2,5 % HDP v roku 2013 a 1,5 % HDP v roku 2014, zatiaľ čo v prognóze útvarov Komisie na rok 2013 sa takisto predpokladá zlepšenie deficitu verejných financií, hoci pomalšie ako v konvergenčnom programe, a to na 2,9 % HDP v roku 2013 a 2,4 % HDP v roku 2014 za predpokladu nezmenenej politiky. Z toho vyplýva, že deficit by mal zostať pod referenčnou hodnotou 3 % HDP stanovenou v zmluve v časovom horizonte prognózy.
                        
                     
                           —
                        
                        
                           Podľa prognózy útvarov Komisie z jari 2013 by mal hrubý verejný dlh mierne klesnúť zo 40,7 % HDP v roku 2013 na 40,1 % HDP v roku 2014.
                        
                     
         
               (7)
            
            
               Litva by mala od roku 2013, t. j. roku, ktorý nasleduje po odstránení nadmerného deficitu, náležitým tempom smerovať k dosiahnutiu svojho strednodobého rozpočtového cieľa, ktorého súčasťou je aj dodržiavanie referenčnej hodnoty stanovenej pre výdavky.
            
         
               (8)
            
            
               V súlade s článkom 126 ods. 12 ZFEÚ sa má rozhodnutie Rady o existencii nadmerného deficitu zrušiť, ak sa podľa názoru Rady v príslušnom členskom štáte odstránil nadmerný deficit.
            
         
               (9)
            
            
               Podľa názoru Rady bol nadmerný deficit v Litve odstránený, a preto by sa malo rozhodnutie 2009/588/ES zrušiť,
            
         PRIJALA TOTO ROZHODNUTIE:
   Článok 1
   Z celkového hodnotenia vyplýva, že nadmerný deficit v Litve sa odstránil.
   Článok 2
   Rozhodnutie 2009/588/ES sa týmto zrušuje.
   Článok 3
   Toto rozhodnutie je určené Litovskej republike.
   
      V Luxemburgu 21. júna 2013
      
         
            Za Radu
         
         
            predseda
         
         M. NOONAN
      
   
   
      (1)  Ú. v. EÚ L 202, 4.8.2009, s. 44.
   
      (2)  Ú. v. ES L 209, 2.8.1997, s. 6.
   
      (3)  Ú. v. EÚ L 145, 10.6.2009, s. 1.
   
      (4)  V súlade so „Špecifikáciami implementácie Paktu stability a rastu a usmerneniami k forme a obsahu programov stability a konvergenčných programov“ z 3. septembra 2012. Pozri: http://ec.europa.eu/economy_finance/economic_governance/sgp/pdf/coc/code_of_conduct_en.pdf